ΓΡΑΠΤΗ ΕΡΩΤΗΣΗ E-3926/98

υποβολή: Konstantinos Hatzidakis (PPE) προς την Επιτροπή

(4 Ιανουαρίου 1999)

Θέμα: Διαφήμιση της εκπαιδευτικής πολιτικής της ελληνικής κυβέρνησης με κονδύλια της Ευρωπαïκής Ένωσης

Το επιχειρησιακό πρόγραμμα του Κοινοτικού Πλαισίου Στήριξης (ΚΠΣ) για την Ελλάδα "Εκπαίδευση και Αρχική Επαγγελματική Κατάρτιση" (ΕΠΕΑΕΚ), το οποίο εμφανίζει ιδιαίτερα χαμηλή απορρόφηση, συγχρηματοδοτεί και τη λεγόμενη "μεταρρύθμιση" της δευτεροβάθμιας εκπαίδευσης, η οποία είχε διαφημιστεί στο παρελθόν με πόρους του ΕΠΕΑΕΚ. Η εν λόγω "μεταρρύθμιση" έχει προκαλέσει όμως πολλές αντιδράσεις από τους εμπλεκόμενους φορείς καθηγητών και γονέων, όπως άλλωστε και από τις μαθητικές κοινότητες. Γιάυτό το λόγο, το Υπουργείο Παιδείας ξεκίνησε μία νέα διαφημιστική εκστρατεία με πολυδάπανες ολοσέλιδες καταχωρήσεις στον ημερήσιο Τύπο και με διαφημιστικά σπότ σε ραδιοφωνικούς σταθμούς. Είναι δε φανερό από το περιεχόμενο της νέας αυτής διαφημιστικής εκστρατείας ότι δεν προσπαθεί απλά να ενημερώσει την κοινή γνώμη, αλλά κυρίως να αμβλύνει τις διογκούμενες αντιδράσεις των κομμάτων και του συνόλου της εκπαιδευτικής κοινότητας. Σημειώνεται δε ότι τα μεν κείμενα των καταχωρήσεων στον Τύπο δεν περιέχουν καμία αναφορά στο Κοινοτικό Πλαίσιο Στήριξης, παρά μόνο ένα μικροσκοπικό σήμα του, ως άλλοθι για την κάλυψη της δαπάνης με κοινοτικούς πόρους, τα δε ραδιοφωνικά σπότ καμία απολύτως αναφορά, ενώ αμφότερα χρηματοδοτούνται από τους πόρους του Κοινοτικού Πλαισίου Στήριξης για την Παιδεία.

Με αυτά δεδομένα, ζητώ από την Επιτροπή να μου δώσει τις ακόλουθες πληροφορίες:

1. Έχει ενημερωθεί για τη νέα διαφημιστική καμπάνια του Υπουργείου Παιδείας και εάν ναι, κατά πόσο συμφωνεί με τους όρους που γίνεται όσο και με τους όρους προβολής του ΚΠΣ;

2. Ποιό είναι το ύψος των σχετικών δαπανών τόσο για την πρώτη όσο και για τη δεύτερη διαφημιστική εκστρατεία του Υπουργείου Παιδείας και από ποιό υποπρόγραμμα του ΕΠΕΑΕΚ συγχρηματοδοτούνται;

3. Σε τί μέτρα προτίθεται να προβεί για να σταματήσει η χρηματοδότηση της κυβερνητικής προπαγάνδας με κοινοτικά κονδύλια;

Απάντηση του κ. Flynn εξ ονόματος της Επιτροπής

(10 Μαρτίου 1999)

Η Επιτροπή δεν γνωρίζει τη συγκεκριμένη διαφημιστική εκστρατεία στην οποία αναφέρεται το αξιότιμο μέλος. Η Επιτροπή επιθυμεί να τονίσει ότι αρμόδιες για την υλοποίηση των ενεργειών που συγχρηματοδοτούνται από τα διαρθρωτικά ταμεία, συμπεριλαμβανομένων και εκείνων που αφορούν την ενημέρωση και τη διαφήμιση, είναι οι εθνικές αρχές.

Η Επιτροπή, επομένως, δεν έχει πληροφορίες σχετικά με το κόστος αυτής της διαφημιστικής εκστρατείας. Ωστόσο, ο συνολικός προϋπολογισμός, που έχει συμφωνηθεί από την επιτροπή παρακολούθησης του προγράμματος για τις ενέργειες ενημέρωσης και διαφήμισης σχετικά με το πρόγραμμα ΕΠΕΑΕΚ, μέχρι το τέλος της περιόδου του προγράμματος ανέρχεται σε 500 εκατομμύρια δραχμές (1,5 περίπου εκατομμύριο ευρώ). Η επιχείρηση χρηματοδοτείται από το μέτρο 1 του υποπρογράμματος 4 (τεχνική βοήθεια) του προγράμματος "Εκπαίδευση και Αρχική Επαγγελματική Κατάρτιση".

Η Επιτροπή και το ελληνικό υπουργείο Εθνικής Οικονομίας συγκρότησαν πρόσφατα κοινή διευθύνουσα επιτροπή με σκοπό τον συντονισμό και την παρακολούθηση των δραστηριοτήτων ενημέρωσης και διαφήμισης για το ελληνικό κοινοτικό πλαίσιο στήριξης.